CELEX: 52017PC0426
Language: hr
Date: 2017-08-11
Title: Prijedlog PROVEDBENE ODLUKE VIJEĆA kojom se Rumunjskoj odobrava primjena posebne mjere kojom se odstupa od članka 287. Direktive 2006/112/EZ o zajedničkom sustavu poreza na dodanu vrijednost

EUROPSKA KOMISIJA
            Bruxelles, 11.8.2017.
            COM(2017) 426 final
            2017/0192(NLE)
            Prijedlog
            PROVEDBENE ODLUKE VIJEĆA
            kojom se Rumunjskoj odobrava primjena posebne mjere kojom se odstupa od članka 287. Direktive 2006/112/EZ o zajedničkom sustavu poreza na dodanu vrijednost
            
               
         
         
            
               OBRAZLOŽENJE
            
            
               U skladu s člankom 395. stavkom 1. Direktive 2006/112/EZ od 28. studenoga 2006. o zajedničkom sustavu poreza na dodanu vrijednost
                  1
                („Direktiva o PDV-u”) Vijeće, djelujući jednoglasno na prijedlog Komisije, može odobriti bilo kojoj državi članici uvođenje posebnih mjera za odstupanje od odredaba te Direktive kako bi se pojednostavnio postupak naplate PDV-a ili spriječili određeni oblici utaje ili izbjegavanja poreza.
            
            
               Dopisom evidentiranim u Komisiji 26. travnja 2017. Rumunjska je zatražila da nastavi primjenjivati mjeru odstupanja od članka 287. Direktive o PDV-u kojom bi porezne obveznike čiji godišnji promet ne prelazi određeni prag oslobodila od plaćanja PDV-a. Rumunjska je istodobno zatražila povišenje praga za oslobođenje od plaćanja PDV-a s protuvrijednosti 65 000 EUR u nacionalnoj valuti na protuvrijednost 88 500 EUR u nacionalnoj valuti. 
            
            
               U skladu s člankom 395. stavkom 2. Direktive o PDV-u Komisija je dopisom od 9. lipnja 2017. obavijestila ostale države članice o zahtjevu Rumunjske. Komisija je dopisom od 12. lipnja 2017. obavijestila Rumunjsku da ima sve informacije potrebne za razmatranje zahtjeva.
            
            
               1.KONTEKST PRIJEDLOGA
            
            
               •Razlozi i ciljevi prijedloga
            
            
               Glavom XII. poglavljem 1. Direktive o PDV-u državama članicama omogućuje se primjena posebnih odredaba za mala poduzeća, uključujući mogućnost izuzeća poreznih obveznika čiji je godišnji promet manji od određenog iznosa. Tim se izuzećem podrazumijeva da porezni obveznik ne mora obračunati PDV za svoje isporuke, ali zbog toga ne može ni odbiti PDV od svoje kupovine.
            
            
               U skladu s člankom 287. stavkom 18. Direktive o PDV-u Rumunjska može izuzeti od plaćanja PDV-a porezne obveznike čiji godišnji promet nije viši od protuvrijednosti 35 000 EUR u nacionalnoj valuti prema deviznom tečaju na dan njezina pristupanja. Provedbenom odlukom Vijeća 2012/181/EU
                  2
                Rumunjskoj je odobren viši prag, tj. izuzeće od plaćanja PDV-a za porezne obveznike čiji godišnji promet ne prelazi 65 000 EUR. Ova mjera produljena je Provedbenom odlukom Vijeća 2014/931/EU
                  3
               , koja istječe 31. prosinca 2017. Rumunjska je zatražila produljenje te mjere tijekom daljnjeg ograničenog razdoblja i povišenje praga za oslobođenje od plaćanja PDV-a na 88 500 EUR. 
            
            
               Očekuje se da će se povišenjem praga smanjiti obveze povezane s PDV-om za velik broj malih poduzeća čija se gospodarska aktivnost smanjila i da će se na taj način potaknuti aktivnost tih malih poduzeća jer će biti oslobođena od niza poreznih obveza, kao što su podnošenje prijava PDV-a i vođenje evidencije u svrhu PDV-a. Povišenjem praga trebalo bi se smanjiti i opterećenje poreznih tijela koja ne bi trebala nadzirati ubiranje malog iznosa prihoda od velikog broja malih poduzeća. 
            
            
               Rumunjska smatra da povišenje praga neće znatno utjecati na državne prihode. Procjenjuje se da bi se zbog povišenja praga prihodi u državnom proračunu smanjili za otprilike 0,60 % prihoda od PDV-a. 
            
            
               Porezni obveznici čiji promet ne prelazi taj prag i dalje će se moći prijaviti u registar obveznika PDV-a.
            
            
               •Dosljednost s postojećim odredbama politike u određenom području
            
            
               Slična odstupanja odobrena su drugim državama članicama. Belgiji
                  4
                je odobren prag od 25 000 EUR, Luksemburgu
                  5
                prag od 30 000 EUR, Poljskoj
                  6
                i Estoniji
                  7
                prag od 40 000 EUR, Litvi
                  8
                prag od 45 000 EUR, Latviji
                  9
                i Sloveniji
                  10
                prag od 50 000 EUR, a Italiji
                  11
                prag od 65 000 EUR. 
            
            
               Odstupanja od Direktive o PDV-u uvijek bi trebala biti vremenski ograničena kako bi se mogli ocijeniti njihovi učinci. Nadalje, odredbe članaka od 281. do 294. Direktive o PDV-u o posebnoj odredbi za mala poduzeća trenutačno se preispituju. Kako je najavljeno u akcijskom planu za PDV
                  12
                i Programu rada Komisije za 2017.
                  13
               , Komisija bi do kraja 2017. trebala predstaviti prijedlog u obliku opsežnog paketa mjera za pojednostavnjenje.
            
            
               Stoga se predlaže da se Rumunjskoj odobri povišenje praga do protuvrijednosti 88 500 EUR u nacionalnoj valuti od 1. siječnja 2018. do 31. prosinca 2020. ili do stupanja na snagu direktive o izmjeni odredaba Direktive o PDV-u o posebnoj odredbi za mala poduzeća. 
            
            
               •Dosljednost u odnosu na druge politike Unije
            
            
               Iako je navedeni prag prilično visok u usporedbi s pragovima odobrenima drugim državama članicama, mjera je u skladu s ciljevima Unije za mala poduzeća, kako je utvrđeno u Komunikaciji Komisije „Počnimo od malih” – „Akt o malom poduzetništvu” za Europu
                  14
               , kojom se države članice poziva da pri izradi zakonodavstva uzmu u obzir posebna obilježja MSP-ova i pojednostavne postojeće regulatorno okruženje.
            
            
               2.PRAVNA OSNOVA, SUPSIDIJARNOST I PROPORCIONALNOST
            
            
               •Pravna osnova
            
         
         
            
               Članak 395. Direktive o PDV-u. 
            
            
               •Supsidijarnost (za neisključivu nadležnost) 
            
            
               
                  S obzirom na odredbu Direktive o PDV-u na kojoj se prijedlog temelji ne primjenjuje se načelo supsidijarnosti.
               
            
            
               •Proporcionalnost
            
            
               
                  Odluka se odnosi na odobrenje dano državi članici na njezin vlastiti zahtjev i ne predstavlja nikakvu obvezu.
               
            
            
               S obzirom na ograničeno područje primjene odstupanja posebna je mjera proporcionalna cilju koji se želi postići, tj. pojednostavnjenju za veći broj malih poreznih obveznika i za poreznu upravu.
            
            
               •Odabir instrumenta
            
            
               Predloženi instrument: Provedbena odluka Vijeća
            
            
               Na temelju članka 395. Direktive Vijeća 2006/112/EZ odstupanje od zajedničkih pravila o PDV-u moguće je samo uz odobrenje Vijeća, koje djeluje jednoglasno na prijedlog Komisije. Provedbena odluka Vijeća najprikladniji je instrument jer može biti upućena pojedinoj državi članici.
            
            
               3.REZULTATI EX POST EVALUACIJA, SAVJETOVANJA S DIONICIMA I PROCJENE UČINAKA
            
            
               •Savjetovanja s dionicima
            
            
               Ovaj prijedlog temelji se na zahtjevu koji je podnijela Rumunjska i odnosi se samo na tu državu članicu.
            
            
               •Prikupljanje i primjena stručnih znanja
            
            
               Nije bilo potrebno obratiti se vanjskim stručnjacima.
            
            
               •Procjena učinka
            
            
               
                  Na temelju prijedloga provedbene odluke Vijeća povisuje se prag godišnjeg prometa ispod kojeg porezni obveznici mogu biti izuzeti od PDV-a. Njime se stoga proširuje područje primjene mjere pojednostavnjenja kojom se uklanjaju brojne obveze povezane s PDV-om za poduzeća s godišnjim prometom koji ne prelazi protuvrijednost 88 500 EUR u nacionalnoj valuti. 
               
               
                  Osobe čiji oporezivi promet ne prelazi prag ne moraju se prijaviti u registar obveznika PDV-a i neće morati voditi evidenciju u svrhu PDV-a niti podnositi prijavu PDV-a. Primjenom ove mjere smanjit će se njihovo administrativno opterećenje. Smanjit će se i radno opterećenje za porezna tijela koja neće morati nadzirati ubiranje malog iznosa prihoda od dodatnog broja malih poduzeća. 
               
            
            
               Procjenjuje da će povišenje praga imati proračunski učinak od oko 0,60 % ukupnih prihoda od PDV-a.
            
            
               4.UTJECAJ NA PRORAČUN
            
            
               Prijedlogom se ne utječe na proračun EU-a jer će Rumunjska izvršiti izračun naknade u skladu s člankom 6. Uredbe Vijeća (EEZ, EURATOM) br. 1553/89.
            
         
         
            
               2017/0192 (NLE)
            
            
               Prijedlog
            
            
               PROVEDBENE ODLUKE VIJEĆA
            
            
               kojom se Rumunjskoj odobrava primjena posebne mjere kojom se odstupa od članka 287. Direktive 2006/112/EZ o zajedničkom sustavu poreza na dodanu vrijednost
            
            
               VIJEĆE EUROPSKE UNIJE,
            
            
               uzimajući u obzir Ugovor o funkcioniranju Europske unije, 
            
            
               uzimajući u obzir Direktivu Vijeća 2006/112/EZ od 28. studenoga 2006. o zajedničkom sustavu poreza na dodanu vrijednost
                  15
               , a posebno njezin članak 395. stavak 1.,
            
            
               uzimajući u obzir prijedlog Europske komisije,
            
            
               budući da:
            
            
               (1)Na temelju članka 287. stavka 18. Direktive 2006/112/EZ Rumunjska može izuzeti od plaćanja poreza na dodanu vrijednost (PDV-a) porezne obveznike čiji godišnji promet ne prelazi protuvrijednost 35 000 EUR u nacionalnoj valuti prema deviznom tečaju na dan njezina pristupanja.
            
            
               (2)Provedbenom odlukom Vijeća 2012/181/EU
                  16
                Rumunjskoj je odobren viši prag, tj. izuzimanje od plaćanja PDV-a za porezne obveznike čiji godišnji promet ne prelazi 65 000 EUR. Ova mjera produljena je Provedbenom odlukom Vijeća 2014/931/EU
                  17
               , koja istječe 31. prosinca 2017.
            
            
               (3)Dopisom evidentiranim u Komisiji 26. travnja 2017. Rumunjska je zatražila da nastavi primjenjivati mjeru odstupanja od članka 287. stavka 18. Direktive o 2006/112/EZ i da povisi prag za oslobođenje od plaćanja PDV-a na protuvrijednost 88 500 EUR u nacionalnoj valuti. 
            
            
               (4)Viši prag za posebnu odredbu za mala poduzeća mjera je pojednostavnjenja jer može bitno smanjiti obveze povezane s PDV-om za mala poduzeća.
            
            
               (5)U skladu s člankom 395. stavkom 2. Direktive 2006/112/EZ Komisija je dopisom od 9. lipnja 2017. obavijestila ostale države članice o zahtjevu Rumunjske. Komisija je dopisom od 12. lipnja 2017. obavijestila Rumunjsku o tome da ima sve informacije potrebne za razmatranje zahtjeva.
            
            
               (6)Rumunjska očekuje se da će se primjenom mjere smanjiti obveze povezane s PDV-om za velik broj malih poduzeća. Primjenom te mjere trebalo bi se smanjiti i opterećenje poreznih tijela koja ne bi trebala nadzirati ubiranje malog iznosa prihoda od velikog broja malih poduzeća. 
            
            
               (7)S obzirom na to da će se zbog te mjere odstupanja smanjiti obveze povezane s PDV-om za mala poduzeća, Rumunjskoj bi trebalo odobriti da tu mjeru primjenjuje u ograničenom razdoblju. Porezni obveznici trebali bi i dalje imati mogućnost odlučiti se za uobičajene odredbe PDV-a.
            
            
               (8)Budući da se odredbe članaka od 281. do 294. Direktive 2006/112/EZ o posebnoj odredbi za mala poduzeća preispituju, moguće je da će direktiva o izmjeni tih odredbi Direktive 2006/112/EZ stupiti na snagu prije isteka razdoblja valjanosti odstupanja.
            
            
               (9)Prema informacijama koje je Rumunjska dostavila povišeni prag imat će zanemariv utjecaj na ukupni iznos poreznog prihoda prikupljenog u fazi konačne potrošnje.
            
            
               (10)Odstupanje ne utječe na vlastita sredstva Unije koja proizlaze iz PDV-a jer će Rumunjska izvršiti izračun naknade u skladu s člankom 6. Uredbe Vijeća (EEZ, EURATOM) 1553/89
                  18
               ,
            
            
               DONIJELO JE OVU ODLUKU: 
            
         
         
            
               Članak 1.
            
            
               Odstupajući od članka 287. stavka 18. Direktive 2006/112/EZ, Rumunjskoj se odobrava izuzeće od plaćanja PDV-a za porezne obveznike čiji godišnji promet ne prelazi protuvrijednost 88 500 EUR u nacionalnoj valuti prema tečaju na dan njezina pristupanja.
            
            
               Članak 2.
            
            
               Ova se Odluka primjenjuje od 1. siječnja 2018. do 31. prosinca 2020. ili do dana stupanja na snagu direktive o izmjeni odredaba članaka od 281. do 294. Direktive 2006/112/EZ, ovisno o tome što nastupi prije.
            
            
               Članak 3.
            
            
               Ova odluka upućena je Rumunjskoj.
            
            
               Sastavljeno u Bruxellesu
            
            
               
                     Za Vijeće
               
               
                     Predsjednik
               
            
         
         
            
                  
                     (1)
                  SL L 347, 11.12.2006., str. 1. 
               
               
                  
                     (2)
                  SL L 92, 30.3.2012., str. 26. 
               
               
                  
                     (3)
                  SL L 365, 19.12.2014., str. 145. 
               
               
                  
                     (4)
                  Provedbena odluka Vijeća (EU) 2015/2348 od 10. prosinca 2015. o izmjeni Provedbene odluke 2013/53/EU kojom se Kraljevini Belgiji odobrava uvođenje posebne mjere odstupanja od članka 285. Direktive 2006/112/EZ o zajedničkom sustavu poreza na dodanu vrijednost (SL L 330, 16.12.2015., str. 51.).
               
               
                  
                     (5)
                  Provedbena odluka Vijeća (EU) 2017/319 od 21. veljače 2017. o izmjeni Provedbene odluke 2013/677/EU kojom se Velikom Vojvodstvu Luksemburgu odobrava uvođenje posebne mjere odstupanja od članka 285. Direktive 2006/112/EZ o zajedničkom sustavu poreza na dodanu vrijednost (SL L 47, 24.2.2017., str. 7.–8.). 
               
               
                  
                     (6)
                  Provedbena odluka Vijeća 2016/2090/EU od 21. studenoga 2016. o izmjeni Odluke 2009/790/EZ kojom se Republici Poljskoj odobrava primjena mjere kojom se odstupa od članka 287. Direktive 2006/112/EZ o zajedničkom sustavu poreza na dodanu vrijednost (SL L 324, 30.11.2016., str. 7.).
               
               
                  
                     (7)
                  Provedbena odluka Vijeća (EU) 2017/563 od 21. ožujka 2017. kojom se Republici Estoniji odobrava primjena posebne mjere odstupanja od članka 287. Direktive 2006/112/EZ o zajedničkom sustavu poreza na dodanu vrijednost (SL L 80, 25.3.2017., str. 33.).
               
               
                  
                     (8)
                  Provedbena odluka Vijeća 2014/795/EU od 7. studenoga 2014. o produljenju primjene Provedbene odluke 2011/335/EU kojom se Republici Litvi odobrava primjena mjere kojom se odstupa od članka 287. Direktive 2006/112/EZ o zajedničkom sustavu poreza na dodanu vrijednost (SL L 330, 15.11.2014., str. 44.).
               
               
                  
                     (9)
                  Provedbena Odluka Vijeća 2014/796/EU od 7. studenoga 2014. kojom se Republici Latviji odobrava primjena mjere kojom se odstupa od članka 287. Direktive 2006/112/EZ o zajedničkom sustavu poreza na dodanu vrijednost (SL L 330, 15.11.2014., str. 46.).
               
               
                  
                     (10)
                  Provedbena odluka Vijeća (EU) 2015/2089/EU od 10. studenoga 2015. o izmjeni Provedbene odluke 2013/54/EU kojom se Republici Sloveniji odobrava uvođenje posebne mjere kojom se odstupa od članka 287. Direktive 2006/112/EZ o zajedničkom sustavu poreza na dodanu vrijednost (SL L 302, 19.11.2015., str. 107.).
               
               
                  
                     (11)
                  Provedbena odluka Vijeća (EU) 2016/1988 od 8. studenoga 2016. o izmjeni Provedbene odluke 2013/678/EU kojom se Talijanskoj Republici odobrava nastavak primjene posebne mjere odstupanja od članka 285. Direktive 2006/112/EZ o zajedničkom sustavu poreza na dodanu vrijednost (SL L 306, 15.11.2016., str. 11.).
               
               
                  
                     (12)
                  Komunikacija Komisije Europskom parlamentu, Vijeću i Europskom gospodarskom i socijalnom odboru o akcijskom planu o PDV-u: Put k jedinstvenom europskom području PDV-a – vrijeme je za donošenje odluka, Bruxelles, 7.4.2016., COM(2016) 148 final.
               
               
                  
                     (13)
                  Program rada Komisije za 2017. – Izgradnja Europe koja štiti, osnažuje i brani, Strasbourg, 25.10.2016., COM(2016) 710 final.
               
               
                  
                     (14)
                  COM(2008) 394 od 25. lipnja 2008.
               
               
                  
                     (15)
                  SL L 347, 11.12.2006., str. 1.
               
               
                  
                     (16)
                  Provedbena odluka Vijeća 2012/181/EU od 26. ožujka 2012. kojom se Rumunjskoj odobrava uvođenje posebne mjere odstupanja od članka 287. Direktive 2006/112/EZ o zajedničkom sustavu poreza na dodanu vrijednost (SL L 92, 30.3.2012., str. 26.). 
               
               
                  
                     (17)
                  Provedbena odluka Vijeća 2014/931/EU od 16. prosinca 2014. o produljenju primjene Provedbene odluke 2012/181/EU kojom se Rumunjskoj odobrava uvođenje posebne mjere odstupanja od članka 287. Direktive 2006/112/EZ o zajedničkom sustavu poreza na dodanu vrijednost (SL L 365, 19.12.2014., str. 145.) 
               
               
                  
                     (18)
                  Uredba Vijeća (EEZ, Euratom) br. 1553/89 od 29. svibnja 1989. o konačnom jedinstvenom režimu ubiranja vlastitih sredstava koja proizlaze iz poreza na dodanu vrijednost (SL L 155, 7.6.1989., str. 9.).